钦定古今图书集成/明伦汇编/官常典/第509卷 > 王仲宝
## 钦定古今图书集成/明伦汇编/官常典/第509卷 > 王仲宝

按《宋史》本传：“仲宝，字器之，密州高密人。初为刑部史，
补齐州章丘尉。以捕群盗六十馀人有功，用开封府
判官鞠仲谋荐，召对，改右班殿直，为镇定保深永宁
天雄六州军巡检。又以捕贼功迁左班，徙河北西路
提举捉贼，擒磁州名贼王遇仙，博州孙流油辈凡四
十人。夜有盗叩户外乞降，左右欲杀之，为首级论功”，
仲宝不可，纳舍中，使寝。擢阁门祗候。命乘驿捕登州
海贼百馀人，获之。还，为河北提举捉贼，又捕斩百馀
人。知信安军，复为河北提举捉贼。有盗百馀依西山官军不能捕，仲宝悉招出，隶军籍，奏以自随。徙泽、潞、
晋、绛、磁、隰、威胜军巡检使，至官才八日，获太行山宿
贼八十人。累赐金帛、缗钱。使契丹，积迁内殿承制。天
圣初，知镇戎军，改供备库副使。破康奴族，获首领百
五十、羊马七千，诏奖其功，凡五年。还巡护惠民河堤
岸，迁供备库使、麟州路兵马钤辖、知麟州。会镇戎军
蕃族内寇，徙泾原路钤辖，复知镇戎军，又徙原、环二
州，以西京左藏库使、惠州刺史知利州，徙并、代州钤
辖，改西上阁门使。建言：“缘边博籴羌苦之，数逃去，请
宽其法，使得复业，以捍边境。”久之，迁东上阁门使。元
昊寇延州，仲宝将兵至贺兰谷，以分兵势，败蕃将罗
逋于长鸡岭。迁四方馆使、领濮州团练使，为泾原路
总管、安抚副使兼管勾秦凤路军马事。与西羌战六
盘山，俘馘数百人。时任福大败好水川，别将朱观被
围于姚家堡，仲宝以兵救之，拔观出围，乘以从马。时
诸将皆没，独仲宝与观得还。徙环庆路副都总管、知
庆州，未几，兼本路经略、安抚、招讨副使，破金汤城，复
赐诏奖谕。徙澶州副总管，安抚使范仲淹以仲宝武
干未衰，奏留之。明年，以磁州防御使知代州，除左屯
卫大将军致仕，卒。